มุ่งสร้างองค์กรสู่การเติบโตภายใต้แบรนด์ "อลิอันซ์ อยุธยา"
อลิอันซ์ อยุธยา ประกันภัย เผยความสำเร็จในการควบรวมกิจการกับเอ็ทน่า (ประเทศไทย) ด้วยช่องทางขายที่สมดุล พร้อมด้วยพอร์ทผลิตภัณฑ์ที่ครอบคลุมทั้งประกันรถยนต์ ประกันภัยอื่นๆ และประกันสุขภาพ พร้อมตั้งเป้าเติบโต สร้างเบี้ยรับรวมแตะ 10,200 ล้านบาท เติบโต 10% ในปี 2566
7 มี.ค. 2566

นายลาร์ส ไฮบุทสกี้ กรรมการผู้จัดการใหญ่และประธานเจ้าหน้าที่บริหาร บริษัท อลิอันซ์ อยุธยา ประกันภัย จำกัด (มหาชน) เปิดเผย เปิดเผยถึงแผนการดำเนินธุรกิจในปี 2566 ว่า บริษัทจะมุ่งสร้างองค์กรสู่การเติบโตภายใต้ความแข็งแกร่งของแบรนด์ อลิอันซ์ อยุธยา ทั้งประกันภัยรถยนต์และประกันภัยที่ไม่ใช่รถยนต์ รวมทั้ง ประกันสุขภาพ ผ่าน 3 กลยุทธ์หลัก ได้แก่ Growth Engine มุ่งผลักดันการเติบโตผ่านช่องทางการขายที่หลากหลาย ให้กับลูกค้าทั้งรายเดี่ยว SME และลูกค้าองค์กรขนาดใหญ่ 
 
ทั้งนีบริษัทตั้งเป้าขยายธุรกิจทั่วประเทศผ่าน ช่องทางตัวแทนและโบรกเกอร์ พัฒนาผลิตภัณฑ์ เทคโนโลยีเครื่องมือการขายที่ง่าย รวดเร็ว เอื้ออำนวยต่อการปิดการขายที่มีประสิทธิภาพ ช่องทางพันธมิตร เน้นการขยายความร่วมมือและมอบโซลูชั่นส์ที่ปรับให้เหมาะสมกับลูกค้าแต่ละราย ให้กับสถาบันการเงิน ธนาคาร และธุรกิจเช่าซื้อรถยนต์ต่างๆ   ช่องทางขายตรงสำหรับประกันสุขภาพ เน้นการขายประกันสุขภาพผ่านเครือข่ายและทีมงานผู้เชี่ยวชาญด้านสุขภาพ และยังคงมุ่งมั่นขยายธุรกิจทีมช่องทางธุรกิจ เน้นให้ความคุ้มครองลูกค้ารายใหญ่ ทั้งในระดับประเทศ และระดับโลก 
 
อย่างไรก็ตามในปีนี้บริษัทจะรุกขยายประกันภัยสุขภาพมากขึ้น หลังจากรับพอร์ตงานรับประกันสุขภาพจาก เอ็ทน่าประกันภัยเข้ามาเพิ่มเติม โดยมีส่วนแบ่งการตลาดอันดับ 2 ของตลาดประกันสุขภาพในไทย ด้วยการพัฒนาช่องทางใหม่เป็นผู้เชี่ยวชาญในการแนะนำประกันสุขภาพให้ตอบโจทย์ความต้องการของลูกค้าเฉพาะบุคคล   
นอกจากนี้ มุ่งยกระดับแพลตฟอร์มดิจิทัล ส่งมอบประสบการณ์ลูกค้าเหนือระดับ ล่าสุด ครั้งแรกในการนำAI เข้ามาใช้ในการเคลมบนดิจิทัลแพลตฟอร์ม ภายใน 3 นาที โดยผ่าน 3 กลยุทธ์หลัก ได้แก่ 1.Growth Engine มุ่งผลักดันการเติบโตผ่านช่องทางการขายที่หลากหลาย 2. Business Platform มุ่งยกระดับรูปแบบการดำเนินธุรกิจ เน้นการพัฒนาบริการที่ยึดลูกค้าเป็นศูนย์กลาง และ 3. Future Positioning สร้างอนาคตสู่ความแข็งแกร่งและยั่งยืน ด้วยการให้ความสำคัญกับวัฒนธรรมองค์กร ความผูกพันของพนักงาน 
 
“สำหรับปี 2566 นี้ ถือเป็นปีที่อลิอันซ์ อยุธยา ประกันภัย อยู่ในจุดที่แข็งแกร่งพร้อมสร้างการเติบโต ด้วยแบรนด์ที่มีความแข็งแกร่ง ความมั่นคงด้านการเงิน และความเชี่ยวชาญทางธุรกิจทั้งวินาศภัยและสุขภาพ เราพร้อมมอบผลิตภัณฑ์และบริการที่ดีที่สุดให้กับลูกค้า โดยตั้งเป้าสร้างเบี้ยประกันภัยรับรวมที่ 10,200 ล้านบาท หรือเติบโต 10% ในปีนี้ โดยมีสัดส่วนทั้งประกันภัยรถยนต์ 32% ประกันภัยไม่ใช่รถยนต์ 34% และประกันสุขภาพ  34% และเพิ่มจำนวนฐานลูกค้าอีก  10% จากปัจจุบันมีฐานลูกค้า 1.1 ล้านราย  เน้นกลุ่มลูกค้าองค์กรและเอสเอ็มอี”นายคลาร์ส ไฮบุทสกี้ กล่าว
 
สำหรับผลการดำเนินงานในปี 2565 ที่ผ่านมา บริษัทสามารถเบี้ยประกันภัยรับรวม 6,700 ล้าน เติบโตอยู่ที่ 17 % ในขณะที่ตลาดประกันวินาศภัยเติบโตเพียงแค่ 3.6% โดยจากเบี้ยประกันภัยรับรวมทั้งหมด มาจากช่องทางธนาคารและพันธมิตร 3,100 ล้านบาท เติบโต 28% และช่องทางตัวแทนและโบรกเกอร์ 2,500 ล้านบาท เติบโต 14% และลูกค้าองค์กร 1,100 ล้านบาท โดยแบ่งเป็นสัดส่วนเบี้ยประกันภัยที่มาจากรถยนต์ 50% และ ที่ไม่ใช่รถยนต์ 50% โดยเบี้ยประกันภัยรถยนต์ 3,300 ล้านบาท และเบี้ยประกันภัยที่ไม่ใช่รถยนต์ 3,400 ล้านบาท  
ในขณะที่ฐานะการเงินยังคงแข็งแกร่ง ด้วยสินทรัพย์กว่า 1.07 หมื่นล้านบาท มีเงินกองทุนสำรอง (Risk-based capital) ถึงกว่า 365% สูงกว่ามาตรฐานที่กฎหมายกำหนดถึง 225% นอกจากนั้น ยังประสบความสำเร็จในการควบรวมกิจการกับเอ็ทน่า (ประเทศไทย) สู่แบรนด์ อลิอันซ์ อยุธยา ได้เสร็จสิ้นสมบูรณ์อย่างราบรื่นในวันที่ 1 มีนาคม 2566 ที่ผ่านมา ทำให้ อลิอันซ์ อยุธยา ประกันภัย เพิ่มส่วนแบ่งการตลาดของประกันภัยวินาศภัยขยับขึ้นเป็นอันดับ 8  ซึ่งจากการควบรวมนี้ จะช่วยเพิ่มศักยภาพในการดำเนินธุรกิจ